KOMISIJOS REGLAMENTAS (EB) Nr. 1288/2004
2004 m. liepos 14 d.
dėl ilgalaikio leidimo naudoti tam tikrus priedus ir dėl laikino leidimo nauja paskirtimi naudoti tam tikrus pašaruose jau leidžiamus priedus
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1970 m. lapkričio 23 d. Tarybos direktyvą 70/524/EEB dėl pašarų priedų (1) su paskutiniais pakeitimais, padarytais Reglamentu (EB) Nr. 1756/2002 (2), ypač į jos 3 straipsnį, 9d straipsnio 1 dalį ir 9e straipsnio 1 dalį,
kadangi:
(1)
Direktyvoje 70/524/EEB numatyta, kad Bendrijoje naudosimiems priedams reikalingas leidimas. Tos direktyvos C priedo II dalyje nurodytus priedus galima leisti naudoti neribotą laiką, jei laikomasi tam tikrų sąlygų.
(2)
Didelį kiekį astaksantino turintį Phaffia rhodozyma (ATCC 74219) laikinai buvo leista naudoti kaip dažiklį lašišoms ir upėtakiams Komisijos reglamente (EB) Nr. 2316/98 (3).
(3)
Buvo pateikti nauji duomenys, pagrindžiantys paraišką dėl leidimo neribotam laikui naudoti šį dažiklį. Įvertinus matyti, kad yra tenkinamos Direktyvoje 70/524/EEB dėl tokio leidimo numatytos sąlygos.
(4)
2003 m. sausio 22 d. Europos maisto saugos agentūros (EFSA) Pašaruose naudojamų priedų, produktų ir medžiagų mokslinė komisija pateikė palankią nuomonę dėl veiksmingo to priedo naudojimo gyvūnų kategorijoje „Lašišos ir upėtakiai“. 2004 m. balandžio 1 d. priimtoje antroje nuomonėje EFSA padarė išvadą, jog tame produkte mielės nėra gyvas organizmas ir nesitikima, kad jos sukeltų kokių nors padarinių aplinkai, laikantis šio reglamento I priede nustatytų naudojimo sąlygų.
(5)
Mikroorganizmo Saccharomyces cerevisiae (NCYC Sc 47) preparatą pirmą kartą buvo laikinai leista naudoti paršavedėms Komisijos reglamente (EB) Nr. 1436/98 (4).
(6)
Mikroorganizmo Saccharomyces cerevisiae (CBS 493.94) preparatą pirmą kartą buvo laikinai leista naudoti veršeliams Komisijos reglamente (EB) Nr. 1436/98, o penimiems galvijams - Komisijos reglamente (EB) Nr. 866/1999 (5).
(7)
Mikroorganizmo Enterococcus faecium (NCIMB 10415) preparatą pirmą kartą buvo laikinai leista naudoti veršeliams Komisijos reglamente (EB) Nr. 866/1999.
(8)
Mikroorganizmų Enterococcus faecium (DSM 7134) ir Lactobacillus rhamnosus (DSM 7133) preparatą pirmą kartą buvo laikinai leista naudoti veršeliams Komisijos reglamente (EB) Nr. 2690/1999 (6).
(9)
Buvo pateikti nauji duomenys, pagrindžiantys paraiškas dėl leidimo neribotam laikui naudoti tuos mikroorganizmus. Įvertinus šias paraiškas matyti, kad yra tenkinamos Direktyvoje 70/524/EEB dėl tokių leidimų numatytos sąlygos.
(10)
Todėl reikėtų leisti tuos priedus naudoti neribotą laiką.
(11)
Be to, Direktyvoje 70/524/EEB numatyta, kad laikinas leidimas naudoti nauja paskirtimi jau leidžiamą priedą suteikiamas ne ilgesniam kaip ketverių metų laikotarpiui, laikantis tam tikrų sąlygų.
(12)
Mikroorganizmo Enterococcus faecium (DSM 10663/NCIMB 10415) preparatą buvo pirmą kartą laikinai leista naudoti paršeliams Komisijos reglamente (EB) Nr. 1411/1999 (7), veršeliams ir mėsiniams viščiukams - Komisijos reglamente (EB) Nr. 1636/1999 (8), mėsiniams kalakutams - Komisijos reglamente (EB) Nr.1801/2003 (9).
(13)
Buvo pateikti nauji duomenys, pagrindžiantys paraišką dėl leidimo tą priedą naudoti ir šunims. Įvertinus matyti, kad yra tenkinamos Direktyvoje 70/524/EEB dėl tokio leidimo numatytos sąlygos.
(14)
2004 m. balandžio 15 d. EFSA pateikė palankią nuomonę dėl to priedo naudojimo gyvūnų kategorijoje „Šunys“ saugos, laikantis šio reglamento II priede nustatytų sąlygų.
(15)
Todėl reikėtų leisti naudoti Enterococcus faecium, laikantis II priede nurodytų sąlygų, ne ilgesnį negu ketverių metų laikotarpį.
(16)
Įvertinus pateiktas paraiškas matyti, kad reikėtų reikalauti imtis tam tikrų procedūrų, siekiant apsaugoti darbuotojus nuo šio reglamento I ir II prieduose išvardytų pašarų priedų. Tokia apsauga turėtų būti užtikrinta taikant 1989 m. birželio 12 d. Tarybos direktyvą 89/391/EEB dėl priemonių darbuotojų saugai ir sveikatos apsaugai darbe gerinti nustatymo (10).
(17)
Šiame reglamente numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Preparatus, priklausančius grupei „Dažikliai, įskaitant ir pigmentus“ ir „Mikroorganizmai“, nurodytus I priede, leidžiama neribotą laiką naudoti kaip pašarų priedus, laikantis tame priede nustatytų sąlygų.
2 straipsnis
Preparatus, priklausančius grupei „Mikroorganizmai“, nurodytai II priede, leidžiama naudoti kaip pašarų priedus, laikantis tame priede nustatytų sąlygų.
3 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. liepos 14 d.